open-index/open-wikipedia-markdown huggingface dataset:
Päikeseenergia Eestis

**[[Päikeseenergia]] on [[Eesti]]s** osatähtsuselt kolmas taastuvenergia ressurss tuuleenergia ja biomassi järel ning see moodustas 2018. aastal 19% Eesti taastuvenergia tootmisvõimsusest. Eestis toodetakse päikeseenergiast elektrienergiat.

Päikeseenergiast elektrienergia tootmine hakkas Eestis arenema 2000. aastatel ning kasv kiirenes 2010. aastatel. Näiteks 2018. aastal päikeseenergia tootmisvõimsus kuuekordistus.

2022. aasta alguseks oli Eestis ligi 10 000 päikeseenergia väiketootjat ning jaamade võimsus ligines 500 megavatile (MW). Augustis 2022 andsid tipphetkel päikeseelektrijaamad ühes tunnis võrku 402 MW. 2023. aastal oli võrku ühendatud päikeseparkide koguvõimsus 812 MW, 2024. aastal 1210MW.

## Geograafiline asukoht päikeseenergia tootmiseks
Eestis jõuab aastas maapinnale ühe ruutmeetri kohta ~3500 MJ päikeseenergiat, mis vastab 969,2 kWh/m2. Aastaaegade vaheldumine põhjustab väga suurt varieeruvust, näiteks toodavad 90% aasta kogutoodangust päikesepaneelid märtsi ja oktoobri vahel. Talvekuudel on tootlikkus väike. 

Kuigi Eesti asub suurel laiuskraadil ning päikesekiirguse hulk pole võrdlemisi suur, tasub siin päikeseenergiat siiski toota. Arvutuste kohaselt on päikesepaneelide tootlikkus sama suur kui Saksamaal, mis on Euroopas päikeseenergia tootmises esirinnas. Vaatamata sellele, et Eesti saab vähem energiat Päikeselt kui Saksamaa, tõstab keskmisest madalam õhutemperatuur päikesepaneelide efektiivsust, mis võrdsustab Eesti ja Saksamaa tootlikkuse. 

## Statistika
2017. aasta lõpuks moodustas päikeseelektri installeeritud võimsus 4% Eesti taastuvenergia koguvõimsusest, 2018. aasta lõpuks oli selle osakaal peaaegu viiekordistunud ehk 19%. 6–7 aasta jooksul on päikeseenergia osakaal hüppeliselt tõusnud ning tootmisvõimsused on suurenenud sadades kordades. Reaalne elektrienergia toodang päikesest on veelgi suurem, kuna osa toodetud elektrist läheb kasutusse kohapeal ning ei suundu elektrivõrku. Samuti jäi 2018. aastal paljude päikeseelektrijaamade valmimine ja ühendamine elektrivõrku aasta teise poolde, mistõttu kajastub hüppeline võimsuste ning tootlikkuse kasv 2019. aasta elektritoodangu statistikas.

## Päikeseenergiaga tegelevad ettevõtted
Eestis päikeseenergiaga tegelevad  ettevõtted:

* Nevid Grupp OÜ (päikeseelektrijaamade täislahendused, akusalvestussüsteemid)
* Smartecon OÜ (päikeseelektrijaamade täislahendused)
* SolarStone OÜ (integreeritavad päikesepaneelid)
* Solarstreet OÜ (päikeseelektrijaamad)
* AS Eesti Gaas (lahendused korteriühistutele ja ettevõtetele)
* AS Eesti Energia (erinevad lahendused)
* Energiapartner OÜ (lahendused era- ja äriklientidele)
* Energogen OÜ (erilahendused hoonetele)
* Solar Light OÜ (päikeseelektrijaamad)
* Sunergia OÜ (päikeseenergialahendused era- ja ärikliendile)
* Enery Estonia OÜ (päikeselektrijaamad)

## Viited
Nāmarūpa

***Nāmarūpa*** (sanskriti ja paali keeles *nāmarūpa*; tiibeti keeles *ming gzugs*; hiina keeles 名⾊ *mingse*; jaapani keeles *myōshiki*) ehk **nimi ja kuju** (ka **nimi ja vorm**) on üks olulisi mõisteid budismi ja hinduismi õpetustes, millega hõlmatakse kogu vaimne ja füüsiline maailm.

Hinduismis tähendab ‘nimi’ (*nāma*) mittemateriaalset olemust, mis vastandub ‘kujule’ (*rūpa*) ehk nähtumusele ja materiaalsele välimusele. Viimase kaudu avaldub meelepete (*māyā*).

Budismis on *nāmarūpa* isiksuse koostisosade koondnimetus, samuti on see sõltuvusliku tekkimise ahela neljas lüli. Budismis ei ole nimi ja kuju vastandatud, vaid täiendavad teineteist. Samas peetakse vaadet, mille kohaselt nende vastandmõistetega tähistatud dharmad on tegelikult olemas, virgumise takistuseks.

## Viited
Võimete vallad

**Võimete vallad** ehk **tajuvõimed** (sanskriti ja paali keeles *āyatana*; tiibeti keeles *skye mched*; hiina keeles 處 *chu*; jaapani keeles *sho*) on budismis, eriti abhidharmas, kuus ala ehk valdkonda või tegurit, mida olendid tajuvad kuue tunnetusliku võime (sanskriti ja paali keeles *indriya*) abil. 

# Nägemisvõimele vastab ‘kujude vald’ (sanskriti keeles *rūpa-āyatana*),
# kuulmisvõimele ‘helide vald’ (*śabda-āyatana*),
# haistmisvõimele ‘lõhnade vald’ (*gandha-āyatana*),
# maitsmisvõimele ‘maitsete vald’ (*rasa-āyatana*),
# puudutamisvõimele ‘puute vald’ (*sparśa-āyatana*) ning
# mõtlemisvõimele ‘meele vald’ (*mano-āyatana*).

Võimete ja nendele vastavate valdade kokkupuutel tekib teadvus, kusjuures ka teadvuses eristatakse võimetele ja valdadele vastavat kuut alajaotust.

Kuus võimete valda (*ṣaḍāyatana*) on sõltuvusliku tekkimise viies lüli.

Ihu ja meele töö jaguneb kuueks võimeks. Lisaks Lääne psühholoogias tuntud nägemis-, kuulmis-, haistmis-, maitsmis- ja kompimisvõimele kuulub siia meelevõime, mis toimib teiste tajuvõimete integreerijana. 

Tajuvõime ja tajuorgan on erinevad, sest paljas organ, kui tal puudub suhe teadvusega, ei tee veel inimest nägijaks või kuuljaks. Seda, millega vastav tajuvõime välismaailmas haakub, tähistavad budistliku terminoloogia järgi võimete vallad: värv, heli, lõhn, maitse ja puudutatav. Meelevõime ehk mõistuse vallaks on mõte.

## Vaata ka

* Indriya
* Budistlik psühholoogia

## Viited
Afiinne aritmeetika

**Afiinne aritmeetika** on meetod arvutusmatemaatikas, mis võimaldab viia läbi arvutusi ligikaudsete suurustega. See meetod sarnaneb intervalliaritmeetikaga, aga parandab viimase teatud puudujääke. Näiteks annab afiinne aritmeetika paremaid tulemusi arvutustes, kus sama muutuja esineb mitu korda. 

## Definitsioon
Afiinses aritmeetikas kirjutatakse arvud kujul \hat{x}=x_0+x_1\epsilon_1+x_2\epsilon_2+\ldots+x_n\epsilon_n, kus \epsilon_1\ldots\epsilon_n on tundmatud suurused lõigus [-1,1] ning arvud x_0\ldots x_n reaalarvulised kordajad. Afiinset kuju \hat{x} saab vaadelda afiinse funktsioonina \hat{f}:U^n\rightarrow\mathbb{R}, kus U=[-1,1].  

Afiinse kuju ulatuseks nimetatakse suurust range(x_0+x_1\epsilon_1+\ldots+x_n\epsilon_n)=\sum_{i=1}^n|x_i|. Ulatus on võrdne sellele afiinsele kujule vastava lõigu pikkusega. Afiinse kuju liiget x_0 nimetatakse keskpunktiks.

## Tehted

### Afiinsed tehted
Afiinseid kujusid kokku liites või neid konstandiga korrutades on tulemuseks uus afiinne kuju. Näiteks liites kokku \hat{x}=x_0+x_1\epsilon_1+x_2\epsilon_2+\ldots+x_n\epsilon_n ning \hat{y}=y_0+y_1\epsilon_1+y_2\epsilon_2+\ldots+y_n\epsilon_non tulemuseks uus afiinne kuju \hat{z}=x_0+y_0+(x_1+y_1)\epsilon_1+\ldots+(x_n+y_n)\epsilon_n. 

### Mitteafiinsed tehted
Afiinseid kujusid kokku korrutades või neile elementaarfunktsioone rakendades võib tulemuseks olla suurus, mida ei saa esitada afiinsel kujul. Sel juhul tuleb kasutusele võtta uus afiinne kuju, mis vastab ligikaudu tegelikule funktsiooni väärtusele.

Üks võimalus ligikaudse funktsiooni leidmiseks on valida väärtuseks niisugune afiinne kuju, mille maksimaalne erinevus tegelikust väärtusest on minimaalne ehk kasutada Tšebõševi lähendust. Nii valitud väärtus on väikese veaga, aga seevastu vajalikust suurema ulatusega, mis osadel juhtudel ei ole soovitav.

Vähima vahemiku lähenduses valitakse funktsiooni väärtuseks afiinne kuju, mille ulatus on minimaalne. Vähima vahemiku lähendus on paljudel juhtudel väiksema arvutusliku keerukusega kui sama funktsiooni Tšebõševi lähendus.

## Afiinsete kujude lihtsustamine
Kuna pikemates arvutustes tekkivate liikmete arv on lineaarses seoses tehete arvuga, on kasulik arvutuste käigus tekkinud liikmed üheks liikmeks koondada. Sel juhul pole järgnevad arvutused küll sama täpsusega, mis ilma koondamiseta, aga seevastu kulub arvutustele vähem aega. 

## Viited
Goldfrapp

**Goldfrapp** on briti elektroonilise muusika ansambel, mis koosneb vokalist Alison Goldfrappist ja klahvpillimängija Will Gregoryst. Ansambel loodi 1999. aastal.

## Vaata ka
* Rocket
Esmatasandi tervisekeskus

**Esmatasandi tervisekeskus** (ETTK) on ühtses juriidilises isikus töötav perearstide meeskond, mis koondab vähemalt kolm nimistut.

Kolme perearsti meeskonnas on lisaks pereõdedele ämmaemand, füsioterapeut ja koduõde. ETTK teeninduspiirkond on Terviseameti määratud kindel geograafiline ala (nt omavalitsusüksus, maakond). 

Tegemist on esmatasandi tervishoiuteenuste paketiga, mis tagab abi ja lahenduse perearsti meeskonna poolt enamiku terviseprobleemide korral. Perearstide roll ETTK-s on lisaks üldarstiabi osutamisele ka oma nimistu patsientidele ämmaemanduse, füsioteraapia ja koduõenduse osutamise korraldamine. Üks oluline põhimõte ongi ETTK patsientidele tervisest lähtuvate vajaduspõhiste integreeritud terviseteenuste korraldamine. Mitme spetsialisti koostöös leitakse parim lahendus terviseprobleemidele juhtumipõhiselt. Haiguste või krooniliste haiguste tüsistuste ennetamiseks koostatakse ETTK patsientide andmete analüüsi alusel vastavad sihtrühmad, keda jälgitakse ning kutsutakse vajadusel tervisekontrolli proaktiivselt. Proaktiivse tervisekontrolli sagedus oleneb east (nt. 0-18-aastaste jälgimise juhend), haiguse ravijuhendist või muudest riskiteguritest. Terviseseisundi hindamiseks ja haiguste esmaseks diagnoosimiseks on ETTK vastava oskustega spetsialistid, patsientide vastuvõtuks/kaugtööks ruumid ja meditsiiniseadmed. ETTK teenused tagab Eesti Haigekassa (EHK) kombineeritud rahastusmudeli abil - pearaha, baasraha ja teenustepõhisest tasustamisest. ETTK kulumudelis on tagatud esmatasandi tervishoiuteenustele lisaks ka tugiteenused - juhtimine ja spetsialistide assisteerimine. EHK tagab ravikindlustatud isikutele ETTK teenused tulenevalt tervishoiuteenuste korraldamise seadusest tulenevatest sätetest lepingutega. ETTK teenuste osutamise lepingupartneriteks saavad olla Terviseametist tegevusloa taotlenud üldasrtiabi osutavad äriühingud, mille omanikud on kas perearstid või kohalikud omavalitsused. ETTK meeskonnal on vastutus tagada esmane kontakt tervise küsimustes tööpäeva jooksul kella 8-st kuni 18-ni. Esmasel kontaktil (vastuvõtul, telefonitsi, meilitsi, e-perearstikeskuse või Skype'i kaudu) kaardistatakse tervisevajadused, nõustatakse, vajadusel korraldatakse vastuvõtt/järgmine kontakt või antakse juhised probleemi lahendamiseks. 

Lisaks patsientide tervisevajadustele hinnatakse ka sotsiaalseid vajadusi, lähtuvalt vajadustest nõustab ETTK meeskond patsienti või suunab eriarstiabi või sotsiaalhoolekande teenuste pakkuja poole. Eriarstiabi kaasamine toimub e-konsultatsiooni abil, mis annab perearstile võimaluse saada edasised juhised patsiendi käsitlemisel või kutsub eriarst patsiendi enda vastuvõtule üle, luues ise kontakti otse patsiendiga.
Alajos Stróbl

**Alajos Stróbl** (21. juuni 1856 Liptóújvár – 13. detsember 1926 Budapest) oli ungari skulptor ja kunstnik, 20. sajandi vahetusel ungari skulptuurikoolkonna juhtfiguur.
Vajdahunyadi loss

**Vajdahunyadi loss** on Budapestis Városligeti linnapargis asuv loss. See on historitsistlik koopia Vajdahunyadi kindlusest ajaloolises Transilvaania piirkonnas. Lossi lähedal asub Ungari Põllumajanduse Muuseum ja Raamatukogu, Jáki kabel ning Miklós Ligeti skulptuur "Anonymus".

Lossis asub kuldne troon, millel Franz Joseph I allkirjastas kaksikmonarhia kokkuleppe.

## Vaata ka
*Vajdahunyadi kindlus
Vajdahunyadi kindlus

**Vajdahunyadi kindlus** (rumeenia keeles *Castelul Huniazilor* või *Castelul Corvinilor*) on gooti-renessanslik kindlus, mis asub Hunedoara linnas Rumeenias. Tegu on Euroopa ühe suurima kindlusega.

## Vaata ka
*Vajdahunyadi loss
Fototurism

**Fototurism** on lõõgastav puhkus looduses koos fotoaparaadiga. Selle turismiliigi korral omandatakse või arendatakse pildistamise teel foto- või loodusteadmisi.

Fototurismi eesmärk on pildistada looduses. Sellele aitavad kaasa reisikorraldajad, kes suunavad pildistajaid kohtadesse, kuhu külaline iga päev ei satu. Lisaks kasutatakse vanu ja tuntud paiku, kus kohalikud fotograafid õpetavad, kuidas jäädvustada unustamatuid hetki tuttavates kohtades.

Fototurism pakub lõõgastust uute huvitavate teadmiste ja kogemuste kaudu. Samuti on see parim viis tundma õppida loodusseadusi, kultuuri jms.

## Fotokoolitused
Fototurismi alustuseks võib osaleda fotokoolitustel, mis koosnevad mitmest teineteisega põimuvast komponendist. Fotokoolitus on nagu puhkusepakett, millega põgeneda rutiinist. Nendel retkedel saab minna unustatud ja veel avastamata paikadesse, kus võib näha nii rabavaid maastikke kui ka metsaelanikke. Retki juhivad kogenud loodusetundjad, kes tunnevad metsaelanikke ja teavad nende pesapaiku.

## Vereta Jaht
Eestis toimub loodusfotovõistlus Vereta Jaht, esimene neist korraldati 1997. aastal. Võistlus sarnaneb päris jahiga, kuid see on ilma relvadeta ja laskemoonata. 

## Viited
Anna ise kolmas

**Anna ise kolmas** (saksa keeles *Anna selbdritt*) on kristlikus kunstis esinev pilditüüp, mis kujutab Maarja ema püha Annat koos Maarja ja Jeesuslapsega.

## Kirjeldus
Motiiv sai populaarseks seoses Anna-kultusega hiliskeskajal, selle kõrgaeg oli 14.-15. sajandil. Jaguneb tegelaste kujutamise järgi tüüpidesse:
* püha Anna hoiab Maarjat Jeesust süles hoidvana (*[[Nikopoia]]* tüüp) põlvedel või kätel;
* Anna hoiab Maarjat ühel ja Jeesuslast teisel põlvel;
* neitsi Maarja ja Anna istumas pingil, nende vahel Jeesuslaps;
* samad kolm isikut muus vabamas kompositsioonis.

Kui grupile on neljanda liikmena lisatud Anna ema Emerentia, on tegemist haruldase pilditüübiga **Anna ise neljas** (*Anna selbviert*).

Fail:Sainte Émérencie 03.jpg|Anna ise neljas


## Eesti kunstis
Eesti kunstis esineb see motiiv puuskulptuuris nii Pühavaimu kiriku kui ka Niguliste kiriku peaaltaril. 2008. aastal avastati üks 15. sajandist pärinev, kahjustunud "Anna ise kolmas" tüüpi puuskulptuur Kaarma kirikust torni esimese korruse põranda puhastamisel.

## Vaata ka
* Püha perekond
* Püha hõimkond
* Iisai puu

## Viited

## Kirjandus
* L. Priimägi. Eesti kunstiteaduse sõnavarast. - Mistselle. Keel ja Kirjandus, 10 2007.
Agroturism

**Agroturism** ehk **põllumajandusturism** on turism, mis toob külastajaid põllumajandusliku tegevusega tegelevasse kohta, näiteks talusse või rantšosse. Agroturism on põllumajandustootmise ja turismi kombinatsioon, mis pakub võimalust külastada talusid või põllumajanduslikke ettevõtteid, kogeda maaelu ning lüüa kaasa igapäevases talutöös. Üleüldiselt hõlmab agroturism mitmesuguseid tegevusi, sealhulgas toodete ostmine otse talumajapidamisest, maisilabürindis orienteerumine, puuviljade korjamine, loomade söötmine või kodumajutuse pakkumine talus. 

Agroturism ei võrdu maaturismiga, vaid on selle oluline tugiharu. Kui maaturismiga saavad tegeleda peaaegu kõik maapiirkonnas tegutsevad turismitalud, siis agroturismiteenust saab pakkuda vaid ettevõte, kelle põhitegevusalaks on põllumajandus- või kalandustoodete valmistamine. Põllumajandusturismi tegevused jagunevad viite kategooriasse ja need omakorda võivad hõlmata mitut kategooriat.

Viis kategooriat: 
*otsemüük tarbijale (nt turul); 
*põllumajanduslik haridus (nt kooli külastused tallu); 
*külalislahkus (nt ööbimine talus); 
*puhkus (nt jahindus, ratsutamine); 
*meelelahutus.

Agroturism on üks nišiturismi vorm, mida peetakse kasvavaks tootmisharuks paljudes maailma osades, sealhulgas Austraalias, Kanadas, Ameerika Ühendriikides ja Filipiinidel. Muud agroturismiga seotud mõisted on “säästev põllumajandus”, “lisandväärtusega tooted” ja “talude otseturundus”. 

## Rahva teadlikkus
Inimesed on aina rohkem hakanud huvi tundma sellest, kuidas nende toitu valmistatakse. Nad tahavad kohtuda farmerite ja töötlejatega ja rääkida nendega, mis üldse läheb toidutöötlusesse. Paljud, kes külastavad farme, eriti lapsed, näevad esimest korda oma toidu päritolu, olgu see kas lehm, põllul kasvav mais või õun, mida nad saavad puu otsast korjata.

## Turvalisus
Samal ajal kui tulu ja haridus on tihti peamised näitajad talunike puhul, et mitmekesistuda ja kutsuda enda juurde külalisi, siis turvalisus ei pruugi olla nende peamiseks prioriteediks. Õnnetused seotud traktorite, vaguniveo, rännakute, kukkumiste ja liiklusega põllumajandusturismi operatsioonidel, on regulaarne nähtus. Teadlased jälgivad ja säilitavad põllumajandusega seotud vigastuste andmeid ja konkreetseid juhtumeid. Osa nendest andmetest on saadaval avalikult juurdepääsetavatel veebilehekülgedel nagu, näiteks AgInjuryNews.org.

## Majanduslikud kasutegurid
Põllumajandusturism on saanud üheks suureks osaks väike farmide ellujäämisel. Mitmekesistades ärioperatsioone, on farmi ülalpidajad võimelised kindlustama oma stabiilse sissetuleku. Selle võimaldab tegevuste teke, mil põllukultuurid ei kasva veel ning toovad üles täiesti eraldi sissetuleku. Osad uurimused on leidnud, et operatsioonid sõltuvad nende ümber olevast kommuunist, tänu turistide alale toomisega. Majanduslik tõus võib olla kasulik maakohtadele, mis vajavad erinevaid sissetulekuid.

## Vaata ka
*Avatud talude päev

## Viited
Võõrastemaja

**Võõrastemaja** on ajutist majutust pakkuv asutus. Mõnes maailma piirkonnas (näiteks Kariibi mere piirkonnas) on võõrastemaja odavaim majutusasutuse tüüp. 

Mõnes riigis on võõrastemajadeks selleks otstarbeks ümber ehitatud eramajad. Omanik elab tavaliselt kinnistul täiesti eraldi piirkonnas ning võõrastemaja võib olla majutusettevõtte vormiks. Seda tüüpi majutamisel on ka mõned olulisemas eelised:

# personaalne tähelepanu;
# tervislik ja kodune toit;
# vaikus;
# odavam;
# kaasaegne disain. 

## Ülevaade
Mõnes maailma piirkonnas on võõrastemajad ainus majutusvõimalus, mida saavad külastajad kasutada, kui neil pole ühtegi sugulast, kelle juures peatuda. Võõrastemajas puuduvad täiskohaga töötajad, kes on aga hotellis olemas.

Inglismaal on võõrastemajad perekondade käes ja perekonnad elavad seal eeldusel, et võõrastemajateenuse kasutajad ei häiri nende igapäevaelu. Kuigi enamik pereliikmeid töötab 10–12 tundi päevas, siis nad võivad palgata osakoormusega töötajaid. Hotellid saavad tagada personali kohalolu ööpäev läbi, aga võõrastemajadel on see aeg piiratud. Seetõttu tuleb tihti sisseregistreerimise aeg kokku leppida. Võõrastemajal on tavaliselt olemas ka oma toitlustuskoht. 

Indias on võõrastemajade äris tohutut kasvu näha, eriti Delhi-NCR-is (riigi pealinna piirkond), kus IT-sektori edusammud ja Commonwealth Games 2010 olid kaks kõige mõjukamat tegurit. Tänapäeval on võõrastemajade majutussektor palju paranenud. Isegi koduks muudetud võõrastemaja pakub klientidele kolme tärniga majutusasutusega samaväärseid võimalusi. 

## Elu tasulises võõrastemajas
Tasulises võõrastemajas elavad inimesed võivad olla eri riikidest ja erinevate kultuuridega, seega valib PG majutusasutuses elav inimene järgmiste heade külgede järgi omale majutuse, et nende elu muutuks lihtsaks ja mugavaks:

# jagamine ja reguleerimine,
# väikeste asjade tunnistamine,
# kontaktnumbrite vahetamine, 
# keskendudes õpingutele,
# silmariba ja kõrvatroppide kasutamine, 
# osalemine koosviibimisel, 
# ohutuse kontroll. 

## Turvalisus
Üldiselt on kahte varianti võõrastemaju:

# eramust ümber ehitatud ja kohandatud võõrastemaja;
# Professionaalselt juhitud võõrastemaja koos kõigi mugavuste ja piisava personaliga.

Esimeses võõrastemaja versioonis peab külaline elama koos perega, kellelt nad saavad peavarju ja toitu. Külaline peab tegelema ülejäänud tööga. Näiteks peab ta riideid, voodiriideid ja sööginõusid pesema ning ruumi koristama. Teises võõrastemaja versioonis pakutakse teenusekasutajatele kõike mugavaks eluks vajalikku. Neile antakse täielikult möbleeritud tuba, mugav voodi, konditsioneer, televiisor, soe ja külm vesi. Samuti tagatakse nende turvalisus.

Professionaalselt juhitud võõrastemaja juures on ka suur pluss see, et omanik järgib kohaliku omavalitsuse poolt kehtestatud ohutusnorme. Mõned olulisemad ohutuspunktid on: 

# tuleohutus koostuletõrjeõppusega;
# katastroofide ohjamine;
# uuendatud ohutusvarustus; 
# infotahvlid teenusekasutajatele ja töötajatele;
# valitsuse sertifikaadid.

## Viited
Aniche

**Aniche** (pikardi *In-niche*) on vald Põhja-Prantsusmaal Nordi departemangus Aniche'i kantonis.

Nord-Pas-de-Calais' kaevandusalal asuv vald elas pikka aega kivisöe kaevandamisest, selle territooriumil oli neliteist šahti. Üksteist šahti kuulus Compagnie des mines d'Aniche'ile ja kolm Compagnie des mines d'Azincourtile.

Aniche'i nime on esmamainitud 1103. aastal Marchiennesi kloostri valduste loendis (*Anic*), siis 1113. aastal (*Enice*) ja 1181. aastal (*Henice*). 1219. aastal ilmus Aniche'i ja Auberchicourti isanda Roberti pitserile nimi *Aniche*. Flaami keeles kasutatakse valla kohta nime *Anik*.


Fail:Aniche.JPG|Kartulaar
Fail:Aniche - Coron et terril Sainte Catherine.jpg|Aniche ja Sainte-Catherine'i räbuhunnik 20. sajandi alguses
Fail:LS 26 - ANICHE - Route de Valenciennes.JPG|Aniche'i teenindas endine Douai trammitee, rue de Valenciennes 1910. aastate lõpus
Fail:Église Saint-Martin - Aniche.jpg|Püha Martini kirik


## Sõpruslinnad

*  Nový Bor, aastast 1990.
*  Bobingen, aastast 1969.

## Viited
Rain Ruuder

**Rain Ruuder** (sündinud 12. oktoobril 1977 Tartus) on eesti kikkpoksija ja karateka ning treener ja spordipedagoog.

Ta lõpetas aastal 1995 Hugo Treffneri Gümnaasiumi ja aastal 2002 Tartu Ülikooli kehakultuuriteaduskonna.

Ta töötas aastatel 2005–2014 Tartu Kivilinna Gümnaasiumis kehalise kasvatuse õpetajana ja aastast 2014 Tartu Kristjan Jaak Petersoni Gümnaasiumis kehalise kasvatuse õpetajana.

## Sportlase ja treenerina
Ta alustas 1988 karate treeninguid (must vöö)

Aastast 1993 on ta tegelnud kikkpoksiga. Ta on aastatel 2006–2019 tulnud 12 korral Eesti meistriks. Ta on olnud aastatel 2003–2015 7 korral Eesti ja Balti lahtiste meistrivõistluste võitja. 

Ta on võitnud EM-il 2014 (*low-kick*, kuni 86 kg) ja 2016 (*kick-light*, kuni 89 kg) pronksi ning saanud MM-il 2015 5. koha. Ta võitis detsembris 2019 (Antalya, Türgi) kikkpoksi veteranide (*kick-light*, kuni 94 kg) maailmameistrivõistlustel kuldmedali.

Ta on aastast 1995 tegutsenud ka treenerina, ta on spordiklubi "Kombat" asutajaid ja peatreener, aastast 2004 klubi juhatuse liige. Tal on poksitreeneri 6. kutsetase ja kikkpoksitreeneri 6. kutsetase.

## Välislingid
*Biograafia ESBL-is
*Eesti sportlane võitis kikkpoksi maailmameistrivõistlusel kuldmedali
*Kikkpoksi maailmameister: karates kippusid vastased mu jalalöögist ümber kukkuma
Arua keel

**Arua keel** on tupii-guaranii keelkonda kuuluv keel, mida räägivad tänapäeva Brasiilias Rondônia osariigis elavad aruad.

Arua keel on kriitiliselt ohustatud. 2014. aastal oli alles viis kõnelejat.

## Viited

## Välislingid
*http://www.endangeredlanguages.com/lang/665
*https://glottolog.org/resource/languoid/id/arua1261
Mehhiko surnutepäev

**Mehhiko surnutepäev** (hispaania keeles: *Día de Muertos)* on Mehhiko püha, mida peetakse terves Mehhikos, eriti kesk- ja lõunaosas. Seda püha peavad ka Mehhiko juurtega inimesed üle kogu maailma. Mitmepäevasel pühal saadakse pere ja sõpradega kokku, et toetada surnute hingelist teekonda. Seda tehakse neid mälestades ja nende eest palvetades. Mehhiko kultuuris nähakse surma kui inimelu loomulikku osa. See tähendab, et mehhiklased ei näe seda päeva kurvana, vaid kui pidupäevana, mil lahkunud ärkavad ja pidutsevad koos nendega. Mehhiko surnutepäev lisati 2008. aastal UNESCO vaimse kultuuripärandi nimekirja.

Ingliskeelsetes riikides viidatakse pühale mõnikord ka kui *Día de los Muertos*, see on originaalse nimetuse *Día de Muertos* back-translation (kui tõlketekst tõlgitakse tagasi originaalkeelde). Püha tähistatakse peamiselt Mehhikos, kus see on ka riigipüha. Enne Hispaania kolonisatsiooni 16. sajandil, tähistati püha suve alguses. Järk- järgult hakati püha seostama 31. oktoobri, 1. novembri ja 2. novembriga, et see läänekristliku hingedeajaga: halloweeni, pühakutepäeva ja hingedepäevaga kokku langeks. Surnutepäeva traditsioonide kohaselt ehitatakse privaatsed altarid ehk *ofrendas*, kasutades *calaveras* (eesti keeles: pealuud), Mehhikko saialilli (inglise keeles: *aztec marigolds*) ja lahkunute lemmikuid sööke ja jooke. Kõiki neid asju viiakse koos surnute esemetega haudadele kingitusteks.

Teadlased seovad tänapäeva Mehhiko püha päritolu sadade aastate eest elanud põlisrahva kommete ja jumalanna Mictecacihuatlile pühendatud asteekide festivaliga. Sellest on saanud riiklik sümbol ning selle kohta õpitakse ka Mehhiko koolides. Paljud pered tähistavad Rooma-Katoliku Kiriku traditsioonilist pühakutepäeva.

Algselt ei peetud surnutepäeva Mehhiko põhjaosas, kus seda ei tuntud kuni 20. sajandini, sest selle põliselanikel olid teistsugused traditsioonid. Põhjaosa elanikud ja kirik ei tunnistanud sellist püha, põhjusel, et see oli seotud paganlike elementide ja katoliikluse sidumisega. Nad tähistasid pühakutepäeva nagu teisedki kristlased. Mesoameeriklaste mõju oli sealses piirkonnas piiratud ja Lõuna-Mehhiko põliselanikke, kes seda püha tähistasid, elas seal vähe. Põhja-Mehhikos hakati seda püha pidama 21. sajandi alguses, kuna Mehhiko valitsus muutis selle 1960. aastate hariduspoliitikal põhinevaks rahvuspühaks. 


## Viited
Eesti gaasi ülekandevõrk

**Eesti Vabariigis asuv gaasi ülekandevõrk** koosneb 977 kilomeetrisest gaasitorustikust, 36 gaasijaotusjaamast ja 3 gaasimõõtejaamast. Alates 2015. aasta jaanuarist kontrollib gaasi ülekandevõrku Elering.

Eestis reguleerivad gaasi importi, eksporti, ülekannet ja ohutusele vastamise nõudeid maagaasiseadus ja küttegaasi ohutuse seadus.

## Ülekande võrgu töö
Ülekandevõrku siseneva gaasi koguse mõõtmine ja kvaliteedi määramine toimub gaasimõõtejaamades. 

Gaasijaotusjaamades toimub ülekandevõrgust jaotusvõrkudesse väljuva gaasi rõhu alandamine, gaasi mõõtmine ja lõhnastamine ning klientidega kokku lepitud tarbimisrežiimi tagamine. 

Gaasi liikumiseks kahe erineva punkti vahel on vaja tagada punktide vaheline rõhuerinevus. Rõhuerinevuse eest vastutab kompressorjaam, kus gaasi kokkusurumise tagajärjel tõuseb selle rõhk. 2019. aasta seisuga puudub Eestil oma kompressorjaam. Eesti gaasisüsteemi jaoks vajalik rõhk saadakse läbi Venemaa ülekandesüsteemis asuvate kompressorjaamade või Lätis asuva Inčukalnsi maa-aluse gaasihoidla.
Rein Vaabel

**Rein Vaabel** (sündinud 10. detsembril 1965 Valgas) on Eesti sõjaväelane, auastmelt kolonelleitnant, praegune Eesti presidendi käsundusisik.

## Elulugu
Lõpetas Valga 1. Keskkooli 1984. aastal ja Tallinna Tehnikaülikooli 2004. aastal. Oli ajateenistuses Nõukogude armees, Õhukaitsevägede väljaõppekeskuses, Leningradi oblastis 1984–1986 (jaoülem, seersant). 

Lõpetas 1992. aastal (juuni–november) Eesti Vabariigi Kaitsejõudude Peastaabi juures ohvitseride väljaõppe- ja täienduskursused jalaväe riviohvitseri erialal ja 2006. aastal Balti Kaitsekolledži kursuse Joint Command and General Staff Course. 

Vaabel on osalenud sõjalistel kursustel Soome Vabariigis (PfP Peacekeeping Trainer of Trainers Course ja United Nations Military Observer Course), Saksamaa Liitvabariigis NATO koolis (Multinational Forces Orientation Course ja NATO Staff Officer Defence Planning Course), Kanadas (Peacekeeping Management, Command and Staff Course), Rootsi Kuningriigis (NATO/PfP Staff Training Course), Belgia Kuningriigis (European Security and Defence Planning Course) ja kursusel Eestis (Kõrgemad Riigikaitsekursused). 

Kolonelleitnant Vaabel on osalenud kolmel ÜRO missioonil (UNPROFOR Horvaatias, ESTPLA 2 rühmaülemana Taani pataljonis DANBN; UNIFIL Liibanonis, ESTCOY sideohvitserina (*Liaison* *Officer*) Norra pataljonis NORBATT ja UNTSO Süürias, sõjalise vaatlejana) ning NATO operatsioonil (SFOR Bosnia ja Hertsegoviinas, Balti kontingendi vanemana Taani pataljonis DANBN). 

Alates 26. novembrist 1992 on Vaabel olnud teenistuses erinevatel ametikohtadel, sealhulgas Kaitseväe juhataja Aleksander Einselni käsundusohvitserina (1993), Kaitseväe Lahingukooli ülemana (1994–1995), Balti pataljoni operatiivosakonna ülema asetäitjana (1996–1999); Kaitseväe Ühendatud Õppeasutuste administratiivjaoskonna- ja üldosakonna ülemana (2000–2004); Sõjaline talitus NATO ja EL juures, Brüsselis (2007–2010); Kaitseväe Peastaabis, vanemstaabiohvitserina ja jaoskonna ülemana (1995–1996, 2006–2007, 2010–2012 ja 2019–2020).

Kolonelleitnant Rein Vaabel oli Eesti Vabariigi Presidendi vanemkäsundusohvitser aastatel 2012–2019. Alates 2. oktoobrist 2023 on kolonelleitnant Rein Vaabel (reservis) teenistuses Eesti Vabariigi Presidendi käsundusisikuna.

President Alar Karis tunnustas teda 14. veebruaril 2026. aastal Kotkaristi IV klassi teenetemärgiga.

On koostanud raamatu "Eesti sinikiivrid. Eesti kaitsevägi ÜRO rahuvalves 1995–2015" (kirjastus Otto Wilhelm, 2015).

## Auastmed

## Tunnustus

* Vabariigi Presidendi käsundusohvitseri meenemärk

## Vaata ka
*Herbert Grabbi – president Konstantin Pätsi vanemkäsundusohvitser (1934–1940).

## Viited
Forthi jõgi

**Forthi jõgi** on 47 kilomeetrit pikk jõgi Šotimaal, mis suubub Stirlingi linna lähistel Forthi kiillahte.
Ants Kulgevee

**Ants Kulgevee** (31. jaanuar 1947 – 22. september 2019) oli eesti autosportlane ja autospordi edendaja. 

Ants Kulgevee lõpetas 1965. aastal Tallinna 7. Keskkooli ja 1970. aastal Tallinna Polütehnilise Instituudi.

Tema sportlastee ralliradadel sai alguse 1970. aastate alguses Jaak Tammeka kaardilugejana. Moskvitšide klassis võitis rallipaar 1974. aastal Eesti meistrivõistlustel pronksmedali. Veelgi suurem edu saatis Ants Kulgeveed Jaagu venna Joel Tammekaga, kellega võideti Nõukogude Liidu meistrivõistlustel 1984. aastal spetsiaalautode klassis pronksmedal ning 1988. aastal kuldmedal. Samal aastal saavutati sotsialismimaade Sõpruse karikavõistlustel teine koht.

Ants Kulgevee säravamateks sportlassaavutusteks on veel oma klassi võit 1983. aasta Soome MM-rallil ning sama ralli üldarvestuse 22. koht 1987. aastal. Teed rajav oli Eesti autospordis ka Kamaziga saavutatud teine koht 1989. aasta Pariisi – Sierra Leone veoautorallil Objectif Sud. Eesti spordiajakirjanikud valisid rallipaari Tammeka-Kulgevee 1984. ja 1988. aastal Eesti parimaks tehnikaspordivõistkonnaks.

Ants Kulgevee sportlasteed tähistavad veel mitu Eesti meistrivõistluste medalit ja  legendaarse Tehumardi ralli rallivõitu. Silmapaistvate saavutuste eest pälvis Ants Kulgevee 1982. aastal meistersportlase ning 1987. aastal autospordi suurmeistri aunimetuse.

Ants Kulgevee oli 1989–1992 Eesti Autospordiföderatsiooni rallikomitee ja 1992–2001 Eesti Autospordiliidu juhatuse liige ning 1989–1991 Vana Tooma ralli direktor. 
Aastaid aitas Kulgevee eri ametites kaasa Eesti autorallide korraldamisele.

## Välislingid
* "Lahkus autoralli suurmeister Ants Kulgevee" sport.postimees.ee, 23. september 2019
Töörahva nõukogu

**Töörahva nõukogu** on ettevõtte töötajaid koondav ühendus ning oli madalaim haldusüksus NSVLi nõukogude süsteemis.

## Vaata ka
* Ametiühing
Hanesulg

**Hanesulg** on varakeskajast 19. sajandini kasutusel olnud kirjutusvahend, mis valmistati suure linnu, enamasti hane tiivasulest.

Sarnaselt varem kasutusel olnud roosulega puudub hanesulel mahuti tindi jaoks, nii et sulge tuleb kirjutamisel iga natukese aja tagant tindi sisse kasta. Tänapäeval kasutatakse käsitsi lõigatud hanesulge harvadel juhtudel kalligraafiasulena, kui kirjutaja eelistab hanesule suuremat paindlikkust ja ettearvamatust terassule jäikusele. 

## Ajalugu
Kirjutussuled olid peamised kirjutusvahendid 6.–19. sajandini. Parimad kirjutussuled valmistati hane ja luige sulgedest.

## Vaata ka
* Tint
* Sulg

## Viited
Hävinguturism

**Hävinguturism**, tuntud kui ka “viimase võimaluse turism”, on turismivorm, mille tunnuseks on ohustatud liikide või kohtade külastamine. Kadumise oht võib tuleneda nii looduslikest mõjudest kui ka inimtekkelistest teguritest. Tänu hävinguturismile teadvustatakse inimesi rohkem globaalsetest muutustest, kuid samuti tihe ohustatud liikide või kohtade külastamine võib tekitada hoopiski suuremat kahju piirkonnale.

## Hävinguturismi populaarsuse kasvamisega kaasnev negatiivne mõju:

* naturaalsete ressursside kiirem vähenemine;
* pidev käimine sealses keskkonnas võib põhjustada muutusi koha naturaalsuses;
* suureneb õhu saastatus lennuki heitgaaside tõttu;
* suureneb jäätmete ja prügi tootmine piirkonnas.

Alates 1990. aastatest seostatakse hävinguturismiga ka turismiliike nagu: tumeturism, morbiidne turism, *[[black spot tourism]]*, *[[atrocity heritage tourism]]*. Mainitud termineid seob tahe külastada kohti, mis on mingilgi määral seotud surma või kadumisega.

## Enim külastatavad kohad, mis on muutumas või kadumas:

* Suur Vallrahu - Austraalia kirdeosas paikneva umbes 2600km pikkust korallriffi ähvardab kiire kadumine. Teadlaste sõnul alates 1985. aastast kuni 2012. aastani kaotas Vallrahu rohkem kui poole oma olemustest; 
* Veneetsia - Itaalia põhjaosas asuv linn on ohustatud merevee tõusu ning samuti ka linna vajumise tõttu (ligikaudu 1-4 mm aastas);
* Kilimanjaro - Tansaanias paiknev Aafrika kõrgeim mägi, mis on sulamisohus. Alates 1912. aastast on ligi 90% jääst mäe tipus sulanud;
* Arktika - Maakera põhjapoolusel asuvad alad on samuti sulamisohus. Arktika sulab kaks korda kiiremini kui ülejäänud maakera ning suuresti mõjutab Arktika sulamist albeedo efekt.

## Viited
Mandiraja

**Mandiraja** on linn Indoneesias Kesk-Jaava provintsis Banjarnegara regentkonnas. Linn asub Jakartast 300 kilomeetrit kagus. Linna pindala on 52,61 km² ja elanike arv 2010. aastal oli 63 679.

## Viide

## Välislingid
* Kabupaten Banjarnegara
* BPS Kabupaten Banjarnegara
Pavel Voicu

**Pavel Voicu** (sündinud 29. jaanuaril 1973 Măcăreștis) on Moldova poliitik. Ta oli 8. juunist 2019 kuni 14. novembrini 2019 Moldova kaitseminister. 14. novembrist 2019 kuni 5. augustini 2021 oli ta Moldova siseminister.

Ta sündis aastal 1973 Măcăreștis Ungheni rajoonis. Ta õppis aastatel 1990–1995 Ștefan cel Mare nimelise Suceava ülikooli (asub Suceavas Suceava maakonnas Rumeenias) õigusteaduskonnas, spetsialiseerudes kriminaalõigusele. Aastatel 2006–2007 täiendas ta end Moldova Vabariigi presidendi avaliku halduse akadeemias, põhiseaduse alal, saades magistrikraadi õigusteaduses. Aastatel 2010–2014 oli ta Moldova Teaduste Akadeemia Õigus- ja Poliitiliste uuringute Instituudi doktorant.

8. juunist 2019 kuni 14. novembrini 2019 oli ta Moldova kaitseminister. 14. novembrist 2019 kuni 5. augustini 2021 oli ta Moldova siseminister.

## Isiklikku
Ta on abielus ja tal on üks laps. Tema emakeel on rumeenia keel, veel valdab ta vene ja prantsuse keelt.

## Välislingid
* Pavel Voicu Moldova valitsuse kodulehel (rumeenia keeles)
Turismiatraktsioon

**Turismiatraktsioon** on turistidele huvipakkuv koht, mida nad külastavad. Selleks võib olla looduslik koht, kultuurilise või ajaloolise väärtusega koht, ehitis või vaba aja ja meelelahutuse asutus. 

## Tüübid
Looduslikud vaatamisväärsused nagu rannad, troopilised saared, rahvuspargid, mäed, kõrbed ja metsad on näited traditsioonilistest vaatamisväärsustest, mida turistid enamasti külastavad. Kultuurilisteks huvipaikadeks võivad olla ajaloolised kohad, monumendid, templid, loomaaiad, akvaariumid, muuseumid ja kunstigaleriid, botaanikaaiad, teemapargid, karnevalid ja kultuuriüritused. Maamärgid on samuti turistide atraktsioonid.

Turismiatraktsioone on loodud ka rahvasuus levivate legendide ja väljamõeldiste põhjal, näiteks meelitatakse turiste kohale juttudega kokkupõrgetest ufodega. Ka vaimudega seotud hooned või kohad on kuulsad turismiatraktsioonid. 

Etnilised kogukonnad võivad samuti olla turismiatraktsioonid, nagu on näiteks Chinatown Ameerika Ühendriikides.

Turismiatraktsioonide turundajad ja omanikud reklaamivad oma teenuseid suurtel ekraanidel, mis on kiirteede ääres või tänaval suurtel postritel. Turismiatraktsioone reklaamitakse sageli tasuta reklaambrošüürides, mida võib näha hotellides, infopunktides, restoranides jne. 

Kui mõned turismiatraktsioonid pakuvad külastajatele meeldejäävat kogemust mõistliku hinna eest või isegi tasuta, siis mõned kohad teenivad sellega kasumit, pannes atraktsioonidele kõrgeid hindasid. Neid kohti kutsutakse turismilõksudeks.

Linnades on kõige populaarsemad atraktsioonid paadi- ja bussiekskursioonid. 

## Uudsed vaatamisväärsused
Uudsed külastuskohad on näiteks „suurim pall nööridest“, mis asub Kawkeri linnas USA Kansase osariigis, ja Corn Palace Mitchellis Lõuna-Dakotas. Uudsed vaatamisväärsused ei piirdu ainult Ameerika Kesk-Lääne osaga, vaid on osa ka Ameerika Kesk-Lääne kultuurist.

## Turismisihtkohad
Turismisihtkoht on küla, linn või muu piirkond, mis saab peamise sissetuleku turistidelt, või linn, küla, riik, osariik või piirkond, mis turundab ennast turismisihtkohana. Turismisihtkoht võib sisaldada üht või mitut turismiatraktsiooni. Fátima linn Portugalis on näiteks üks populaarsemaid sihtkohti Portugalis. Siem Reapi linn on Kambodžas populaarne sihtkoht, peamiselt tänu selle läheduses asuvatele Angkori templitele. 

Troopilise saare kuurort on saar või saarestik, mille peamiseks tuluallikaks on turism. Bahama Kariibidel, Bali Indoneesias, Phuket Tais, Hawaii Ameerika Ühendriikides, Palawan Filipiinidel, Fidži Vaikses Ookeanis ja Santorini Vahemeres on mõned näited kuulsatest kuurortidest.

## Turismiatraktsioonide näiteid
* Metsad, pargid, botaanikaaiad
* Ehitised ja rajatised (vanad vanglad, raamatukogud, lossid, sillad, pilvelõhkujad) ning ajaloolised kohad
* Kultuuri- ja spordiüritused
* Kunst
* Muuseumid
* Loomaaiad
* Monumendid
* Teemapargid
* Ajaloolised rongid ja laevad
* Restoranid
* Kontserdid

## Viited
Rõõsk (küpsetis)

**Rõõsk** oli õhuke odra- või jämedast nisujahust ahjus küpsetatud kakk, enamasti taldrikusuurune.
Jahu segati rõõsa koore või piimaga, taina kergitamiseks kasutati pärmi. 20. sajandi algul hakati rõõsatainast nisupüülist valmistama. Rõõska tehti peamiselt pulmadeks, tähtsamateks pühadeks, ka katsikule minekuks.

Rõõsk oli tuntud eelkõige Mulgimaal ja selle ümbruses.

## Vaata ka
*vatsk 
 
## Viited
Aureliu Ciocoi

**Aureliu Ciocoi** (sündinud 5. juunil 1968 Chișinăus) on Moldova diplomaat ja poliitik. Ta oli alates 14. novembrist 2019 kuni 16. märtsini 2020 Moldova välis- ja eurointegratsiooni minister. 

Teist korda oli ta Moldova välis- ja eurointegratsiooni minister alates 9. novembrist 2020 kuni 6. augustini 2021. 1. jaanuaril 2021 sai temast ka Moldova peaministri kohusetäitja, selles ametis oli ta kuni Natalia Gavrilița ametisse vannutamiseni 6. augustil 2021.

Ta lõpetas aastal 1992 Moldova Riikliku Ülikooli ajakirjandusteaduskonna. Aastatel 1992–1994 õppis ta Bukarestis Riikliku poliitika- ja haldusteaduste kooli rahvusvaheliste suhete teaduskonnas. Aastatel 1994–1996 oli ta Bukaresti ülikooli doktorant (õpingud katkesid). Aastal 1997 lõpetas ta Saksamaa föderaalse välisministeeriumi diplomaatilise akadeemia (Bonnis 
ja Berliinis).

## Isiklikku
Aureliu Ciocoil on üks laps. Tema emakeel on rumeenia keel, lisaks valdab ta inglise, saksa, vene ja prantsuse keelt.

## Viited

## Välislingid
* Aureliu Ciocoi Moldova valitsuse kodulehel (rumeenia keeles)
Nils von Kantzow

**Nils Gustaf von Kantzow** (30. august 1885 Solna – 7. veebruar 1967 Mullsjö) oli Rootsi sõjaväelane (kapten, 1916) ja võimleja.

Abiellus 1907 Carin Fockiga, 1912 sündis poeg Thomas, lahutatud 1922.

Kuldmedal 1908. aasta suveolümpiamängudel.
Raamatufond

**Eesti Raamatufond** oli 1936. aastal asutatud haridusministeeriumi alluvuses olev sihtasutus, mille eesmärgiks oli anda välja aastaauhindu ilukirjanduse, teaduskirjanduse ning trükitehnika ja raamatuillustratsiooni valdkonnas. 1936. aastal oli fondi juhatuse esimees haridusministeeriumi teaduse- ja kunstiosakonna direktor J. Vasar ja esimehe asetäitja Friedebert Tuglas.

## Viited
Hydra (kaaslane)

**Hydra** on Pluuto suuruselt teine kaaslane.

Hydra on Nixist veidi suurem ning see avastati koos Nixiga juunis 2005. Kaaslane on saanud nime vanakreeka mütoloogiast pärit koletise, Lerna hüdra järgi. Hydra on Pluuto kõige kaugema orbiidiga kaaslane.

Hydrat on külastanud üks kosmoseaparaat, NASA saadetud New Horizons, mis möödus Pluutost ja selle kaaslastest juulis 2015.

## Viited
Laomädanik

**Laomädanik** on mädanik, mis areneb puidus pärast puu raiumist või kuivamist. Varases arengustaadiumis ilmub laomädanik maltspuidule väikeste täppide või joonekestena. Kui puitu säilitatakse pikemat aega ebasobivates tingimustes, areneb laomädanik selles järk-järgult kõvamädanikust pehmemädanikuks. Laomädanikuks loetakse ka jalalkuivanud puude maltspuidus esinevat mädanikku.

## Välislingid
*Mis on laomädanik? Maaleht
Evald Möls

**Evald Möls** (14. mai 1905 – 19. november 1964) oli eesti geoloog.

Ta lõpetas 1925. aastal Tallinna Kaarli reaalkooli ja astus 1933. aastal Tartu Ülikooli Matemaatika-Loodusteaduskonda, mille lõpetas aastal 1942 ja uuesti 1945.
Ta oli Tartu Ülikooli mineraloogiakateedri (hiljem geoloogiakateedri) juhataja.

Aastail 1956–1958 oli ta Eesti Loodusuurijate Seltsi aseesimees.

Ta uurimisalaks olid aluspõhja litoloogia, maavarade ja pinnakatte kaardistamine, jm. 

## Pere
Tema poeg oli matemaatik ja bioloog Tõnu Möls.

## Viited

## Kirjandus
*Viiding, Herbert 1993. Evald Möls kui geoloog ja pedagoog. – *Teaduse ajaloo leheülgi Eestist* 9. Tallinn.

## Välislingid
*Album Academicum Universitatis Tartuensis 1918-1944
Signild (reisilaev)

**Signild** on 1961. aastal Soomes Summasaaris paadimeister N. Seppälä ehitatud mootorlaev. Laeva esialgne otstarve oli rändkaupluslaev. 1980. aastate keskpaigas läks laev eraomandusse ning oli kuni 2018. aastani eralaev. Signildi lipuriik oli kuni 2019. aastani Soome. 

2018. aasta suvel sõitis laev Helsingist Tallinna ning toimetati sealt edasi mööda maad Tartusse. Seal läbis laev kohalike laevaehitusmeistrite käe all uuenduskuuri ning kohandati reisilaevaks. Laevakere renoveeriti ja ehitati uus sisustus. Laeva vööri ehitati 10-kohaline saun, kambüüs, kaptenisild ning hubane ja avar kaminaga salong.

2019. aasta kevadest on laeva lipuriik Eesti ning laev on kantud Eesti laevaregistrisse reisilaevana. Laeva haldab Estriver OÜ. 

Signild sõidab Eestis laevatatavatel siseveekogudel: Võrtsjärvel, Emajõel ja Peipsi järvel.

## Välislingid
* https://tartu.postimees.ee/6531685/biitlite-eelne-puulaev-hakkab-mootma-emajoe-vooge
* https://estriver.ee/
* http://www.militaar.net/phpBB2/viewtopic.php?f=25&t=9714&start=1050
* https://tartu.postimees.ee/7242379/video-ja-galerii-emajoel-algas-laevasoiduhooaeg?
* https://www.youtube.com/watch?v=nVg8vPteaLU&
* https://www.youtube.com/watch?v=1WUO4QTsNNo&
.gal

**.gal** on tippdomeen galeegi keele ja kultuuriga seotud asutustele ja eraisikutele.

ICANN kinnitas domeeni loomise juunis 2013. Domeen võeti kasutusele 2014. aastal.

2019. aasta lõpu seisuga oli registreeritud üle 5100 saidi.

## Viited

## Välislingid
*http://dominio.gal/
*http://asociacion.dominio.gal/
Kaubandusettevõtte imago

Imago on kujutlus, psüühiline reaalsus (Priimägi 1995), millel on järgmised omadused:

* mälulisus, st kujutlus võib olla kas minevikuline või olevikuline, toetudes psüühikas kinnitatud jalgadele;
* näitlikkus, st kujutlusel on alati mingi kuju, ta peab kandma kindlaid väärtusi;
* modaalsus, st meeltega tunnetatav, imago kandjaks on enamasti ettevõtte vaateline või kuuldeline kujund;
* hinnangulisus, st kujutlus on kokku pandud valivalt, mitte juhuslikult.
* Imagot on algul seostatud inimesega ja hiljem juba ülekantud tähenduses ka ettevõttega.

Imago on isiku või ühiskonna arvamus ettevõttest. Kaubandusettevõtte imago on kujunduslik (nii funktsionaalne kui psühholoogiline) pilt ostjate silmis, sisaldades muljeid ja tundeid, mida ettevõte ostjates äratab. See moodustab ostjate teadmistest, seisukohtadest ja uskumustest nii ratsionaalsete kui ka emotsionaalsete tegurite toimel. Imagot kujundavad ka faktid ettevõtte kohta, mida inimesed tõeseks peavad., ning asjaolu, kuidas selline uskumus ühtib nende kujutlusega tõelisest ettevõttest. Kujutlusi kaubandusettevõttest tekitavad ja mõjutavad kaup ja teenus, nende kvaliteet; trükised, märgid, logo; personali käitumine;ruumid; inimeste kogemused.

Kaubandusettevõtte imago sünnib kõigest sellest, mida klient ettevõttes näeb, kogeb või selle kohta kuuleb. Teisisõnu ostjad omandavad kujutluse esmajoones kaupluses saadudu kogemuse ja elamuse põhjal, eriti suhtluses müüjatega, teisalt kuulu järgi, vaateakendega tutvumise ja muu turukommunikatsiooni kaudu.

Kaubandusettevõtte imago on osa ettevõtte ideelisest väärtuest ja seega mängib olulist osa ostu-müügihinna kujunemisel ettevõtte ostmisel-müümisel. Imago hulka kuuluvad ettevõtte koostöösidemed, patendid, kaubamärgid, struktuur, tehnoloogia.

Kaubandusettevõtte imago tähendab eelkõige tema väärtust nii potentsiaalsete kui kaotatud klientide, samuti teiste huvigruppide seas. Imago võib muutuda sõltuvalt vaadeldavast inimgrupist ja see võib indiviiditi erineda. Siiski on ettevõttest mingi üldine kujutlus, mis võib olla kas väga selge ja tuntud või hägune ja tundmatu. Ettevõtte imago kujunemisel on suur tähtsus traditsioonidel nii potentsiaalsete ostjatekui ka lojaalsete klientide, samuti oma töötajate silmis. 

## Viited
2017. aasta ujumise lühiraja Euroopa meistrivõistlused

**[[2017]]. aasta [[ujumise lühiraja Euroopa meistrivõistlused]]** toimusid Taanis Kopenhaagenis 13. kuni 17. detsembrini. Võistlused toimusid Royal Arenal, mis valmis 2017. aasta alguses. See oli esimene suurvõistlus sellel areenil, mille mahutavus on umbes 12 500.

Pärast 2013. aasta Euroopa meistrivõistlusi Herningis korraldas Taani need juba teist korda.

## Välislingid
*Meistrivõistluste ametlik koduleht
Ninami keel

**Ninami keel** on janomami keelkonda kuuluv keel, mida traditsiooniliselt räägivad tänapäeva Brasiilia Roraima osariigi aladel ja vähemal määral Venezuelas elavad ninamid.

2010. aastal hinnati keele kõnelejate arvuks 560.

## Fonoloogia
Ninami keeles on 7 vokaali (a, e, ə, i, ɨ, o, u), mis kõik peale ɨ võivad olla ka pikad ja nasaliseeritud ning 13 konsonantfoneemi.

## Viited

## Välislingid
*https://glottolog.org/resource/languoid/id/nina1238
*http://www.endangeredlanguages.com/lang/861
Paul Jürjo

**Paul Jürjo** (19. veebruar 1928 – 8. august 2006) oli eesti ajakirjanik ja võrkpallur.

1947. aastal lõpetas ta Paide Keskkooli. 1952. aastal lõpetas ta Tallinna Polütehnilise Instituudi majandusteaduskonna tööstusökonoomika eriala.

Aastatel 1951–1968 töötas ajalehes Rahva Hääl valvetoimetaja ja toimetaja asetäitjana.

1971. aastast oli ta Eesti Televisiooni direktori asetäitja teleprogrammi alal, hiljem programmidirektor, seejärel Eesti NSV Riikliku Televisiooni- ja Raadiokomitee esimehe esimene asetäitja.

1953. aastal tuli ta Tallinna Kalevi meeskonnas Eesti meistriks võrkpallis, lisaks võitis aastatel 1949–1954 Eesti meistrivõistlustelt võrkpallis kolm hõbe- ja ühe pronksmedali.

## Tunnustus
*1973 – Eesti NSV teeneline ajakirjanik

## Isiklikku
Ta oli abielus skulptor Aime Jürjoga, nende poeg oli Indrek Jürjo.

## Viited

## Välislingid
*ERR arhiiv. ENSV Riikliku Teleraadiokomitee esimehe asetäitja Paul Jürjo (1988)
Hannibal (täpsustus)

**[[Hannibal]]** (247–183/182 eKr) oli Kartaago väejuht, kes Teise Puunia sõja käigus võitles Rooma vabariigi vastu.

Hannibal võib viidata ka järgnevale:

## Inimesed
* Hannibal (eesnimi)
** Hannibal Lokumbe, Ameerika Ühendriikide džässmuusik
* Hannibal (perekonnanimi)
** Abram Hannibal, aafrika päritolu Venemaa sõjaväelane ning Tallinna ülemkomandant

## Kohad
* Hannibal, linn Missouri osariigis Ameerika Ühendriikides
* Hannibal Islands, saarestik Queenslandis Austraalias

## Meelelahutus
* Hannibal (film 1959), film Kartaago väejuht Hannibalis
* Hannibal (film 2001), Thomas Harrise romaanil põhinev mängufilm, 1991. aastal ilmunud mängufilmi "Voonakeste vaikimine" järg
* Hannibal (telesari), 2013. aasta NBC telesari Hannibal Lecterist
** Hannibal Lecter

## Muu
* Operatsioon Hannibal, Saksamaa vägede operatsioon Teise maailmasõja käigus 1945. aasta algul
Püha hõimkond

**Püha hõimkond** on neitsi Maarja emapoolset suguvõsa kujutav grupp kristlikus ikonograafias. Tavaks on kujutada neid mitte sugupuukujuliselt, vaid perekonnapildi laadis.

Püha hõimkonna kesksed liikmed pärinevad püha Anna kolmest abielust ehk *trinubium<nowiki/>'i legendist, millele hiliskeskajal lisati veel Anna vanemate Emerentia ja Stolanuse liin. *Trinubium'''i kujutamine põhineb Jacobus Voragine Kuldlegendi tekstil.

Legendi kohaselt oli Anna esimene abikaasa Joakim, kellega tal sündis tütar neitsi Maarja, Jeesuse ema. Pärast Joakimi surma abiellus Anna teist korda Joosepi (neitsi Maarja mehe) venna Kleofasega, kellega ta sai tütar Maarja (Maarja Kleopas või Kleofas), nelja poja Jaakobus noorema, Siimoni, Juudas Tadeuse ja Joosepi ema. Anna kolmas mees oli Saloome, kellega sündis tal tütar Maarja (Maarja Salome), apostel Johannese ja Jaakobus vanema ema. Seega olid viis Jeesuse apostlitest tema tädipojad. Püha hõimkonna teiseks haruks on Anna õe Esmeria sugupuu: tema esimene tütar oli Eliisabet, kes oli abielus Sakariasega ning neil sündis poeg Ristija Johannes. Esmeria teine tütar pani aluse sugupuule, millest põlvnes Maastrichti piiskop Servatius.

## Vaata ka
* Anna ise kolmas

## Viited
Tuulenuusutaja

**Tuulenuusutaja** (inglise keeles *trendspotter* 'trendimärkaja') on uute trendide ja moevoolude teket analüüsiv ning nendele tekkele kaasa aitav ühiskonna- ja kultuurianalüütik.